LV Eiropas Savienības Oficiālais Vēstnesis L 152/28

KOMISIJAS ĪSTENOŠANAS REGULA (ES) Nr. 498/2012

(2012. gada 12. jūnijs)

par to tarifa likmes kvotu piešķiršanu, kas piemērojamas kokmateriālu eksportam no Krievijas Federācijas uz Eiropas Savienību

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2011. gada 14. decembra Lēmumu 2012/105/ES par to, lai Savienības vārdā parakstītu un provizoriski piemērotu Nolīgumu vēstuļu apmaiņas veidā starp Eiropas Savienību un Krievijas Federāciju par to tarifa likmes kvotu pārvaldību, kas piemērojamas koksnes eksportam no Krievijas Federācijas uz Eiropas Savienību, un Protokolu starp Eiropas Savienību un Krievijas Federācijas valdību par tehnisko kārtību atbilstīgi minētajam nolīgumam (1), un jo īpaši tā 4. pantu,

tā kā:

(1) Ņemot vērā to, cik svarīgs Eiropas Savienībai no ekonomiskā viedokļa ir kokmateriālu imports un cik svarīga Eiropas Savienībai ir Krievijas Federācija kā kokmateriālu piegādātāja, Komisija ir pārrunājusi ar Krievijas Federāciju tās saistības samazināt vai atcelt izvedmuitas nodokļus, ko tā piemēro pašlaik, tostarp attiecībā uz kokmateriāliem.

(2) Minētās saistības, kas līdz ar Krievijas Federācijas iestāšanos Pasaules Tirdzniecības organizācijā (PTO) kļūs par daļu no tās uzņemto PTO Preču koncesiju un saistību saraksta, ietver tarifa likmes kvotas konkrētu skujkoku kokmateriālu veidu eksportam, no kurām daļa ir piešķirta eksportam uz Savienību.

(3) Sarunās par Krievijas Federācijas iestāšanos PTO Komisija Savienības vārdā ir pārrunājusi ar Krievijas Federāciju nolīgumu vēstuļu apmaiņas veidā par to tarifa likmes kvotu pārvaldību, kas piemērojamas skujkoku kokmateriālu eksportam no Krievijas Federācijas uz Savienību (turpmāk “Nolīgums”).

(4) Kā paredzēts Nolīgumā, Savienība un Krievijas Federācija ir pārrunājušas sīku tehnisko kārtību tarifa likmes kvotu pārvaldībai, kas ietverta Nolīgumā tā Protokola veidā, par kuru notiek sarunas starp Savienību un Krievijas Federācijas valdību (turpmāk “Protokols”).

(5) Īstenojot Nolīgumu un Protokolu, būtu jānosaka metodes tarifa kvotu piešķiršanai atkarībā no importētāju pieteikumu iesniegšanas datuma un noteikumi un metodes tradicionālo importētāju tiesību noteikšanai katram kvotas periodam un katrai produktu grupai.

(6) Būtu jāparedz noteikumi par uzņēmējdarbības turpināšanu, lai noteiktu, vai importētājs, kas pieprasa tradicionālā importētāja statusu, ir tā pati fiziskā vai juridiskā persona, kas importējusi attiecīgos produktus pārskata periodos, kuri norādīti šajā regulā.

(7) Būtu jāparedz noteikumi un procedūras saistībā ar neizmantotajām kvotas atļaujām.

(8) Būtu jāparedz pārejas noteikumi, kas piemērojami šīs regulas piemērošanas pirmajos trijos kvotas periodos saistībā ar pārskata periodu izvēli kvotas atļauju robežvērtību aprēķinam tradicionālajiem importētājiem.

(9) Šajā regulā paredzētie pasākumi ir saskaņā ar atzinumu, ko sniegusi Mežsaimniecības komiteja, kura izveidota ar Lēmumu 2012/105/ES,

IR PIEŅĒMUSI ŠO REGULU.

1. NODAĻA

DARBĪBAS JOMA UN DEFINĪCIJAS

1. pants

Ar šo regulu paredz sīki izstrādātus noteikumus par kvotas atļauju piešķiršanu atbilstīgi Protokola 5. panta 2. punktam un pārējos noteikumus, kas vajadzīgi, lai Savienība, īstenojot Nolīgumu un Protokolu, varētu pārvaldīt eksportam uz Savienību piešķirto tarifa likmes kvotu daudzumus.

2. pants

Šajā regulā piemēro Protokola 1. panta 3. punktā, 2. pantā un 5. panta 3. un 4. punktā izklāstītās definīcijas.

Papildus piemēro šādu definīciju: “produktu grupa” ir katra no abām attiecīgo produktu kategorijām saskaņā ar šādu produktu klasifikāciju atbilstīgi tarifa un statistikas nomenklatūrai, ko piemēro Krievijas Federācija, proti, egle (tarifa pozīcijas 4403 20 110 un 4403 20 190) un priede (tarifa pozīcijas 4403 20 310 un 4403 20 390). Atbilstošie tarifa kodi, kurus piemēro Krievijas Federācijā un kuri atbilst Kombinētajai nomenklatūrai (2) (“KN”), un Taric kodi ir iekļauti I pielikumā.

2. NODAĻA

PIEŠĶIRŠANAS PRINCIPI

3. pants

Tarifa kvotas piešķiršanas metode ir atkarīga no importētāja pieteikuma iesniegšanas datuma:

a) visiem pieteikumiem, kas iesniegti līdz katra gada 31. jūlijam (turpmāk “kvotas perioda pirmā daļa”), Komisija piešķir tarifa kvotas saskaņā ar “tradicionālo” vai “jauno” importētāju kategoriju, kā paredzēts Protokola 5. panta 2. punkta b) apakšpunktā; un

b) visiem pieteikumiem, kas iesniegti no 1. augusta (turpmāk “kvotas perioda otrā daļa”), Komisija tarifa kvotu atlikušo daudzumu piešķir hronoloģiskā secībā, kādā Komisija saņēmusi paziņojumus no ES dalībvalstu kompetentajām iestādēm (turpmāk “licencēšanas birojs(-i)”) par pieteikumiem, kas saņemti no individuāliem importētājiem saskaņā ar Protokola 5. panta 2. punkta a) apakšpunktu.

4. pants

1. Kvotas perioda pirmajā daļā:

a) 70 % katras tarifa kvotas katrai produktu grupai piešķir tradicionālajiem importētājiem (turpmāk “kvota tradicionālajiem importētājiem”); un

b) 30 % katras tarifa kvotas katrai produktu grupai piešķir jauniem importētājiem (turpmāk “kvota jaunajiem importētājiem”).

2. Kvotu jaunajiem importētājiem piešķir hronoloģiskā secībā, kādā Komisija saņēmusi paziņojumus no licencēšanas birojiem par šādu importētāju kvotas atļaujas pieteikumiem.

3. Katram jaunajam importētājam piešķir maksimāli 1,5 % tarifa kvotas katrai produktu grupai saskaņā ar 2. punktā minēto piešķiršanas procedūru.

5. pants

Kvotas perioda otrajā daļā katram importētājam piešķir maksimāli 5 % tarifa kvotas atlikušā daudzuma katrai produktu grupai.

6. pants

1. Kvotas perioda pirmajā daļā katram tradicionālajam importētājam ir tikai tiesības par katru produktu grupu pieprasīt kvotas atļaujas tradicionālo importētāju kvotas konkrētai daļai (turpmāk “robežvērtība”), ko aprēķina saskaņā ar 2. punktu. Visas kvotas atļaujas, kas kvotas perioda pirmajā daļā piešķirtas tradicionālajam importētājam, rēķina, ievērojot šāda importētāja robežvērtības.

2. Tādu robežvērtību tradicionālajam importētājam katrā produktu grupā, ko piemēro kvotu periodā (turpmāk “kvotas periods n+1”), aprēķina saskaņā ar šāda importētāja attiecīgo produktu faktiskajiem importa rādītājiem divos kvotas periodos pirms šādu robežvērtību aprēķināšanas gada, izmantojot šādu formulu:

Ci = T * (Īi/ΣĪi)

kur:

“Ci” ir robežvērtība attiecīgajai produktu grupai (egle vai priede) importētājam i kvotas periodā n+1;

“T” ir tradicionālajiem importētājiem pieejamā kvota attiecīgajai produktu grupai robežvērtības aprēķināšanas gadā (turpmāk “kvotas periods n”);

“Īi” ir tradicionālā importētāja i faktisko importa rādītāju vidējā vērtība attiecīgajā produktu grupā divos kvotas periodos pirms aprēķināšanas (turpmāk attiecīgi “kvotas periods n–2” un “kvotas periods n–1”) pēc šādas formulas: [(importētāja i faktiskie importa rādītāji kvotas periodā n–2) + (importētāja i faktiskie importa rādītāji kvotas periodā n–1)]/2

“ΣĪi” ir visu tradicionālo importētāju importa rādītāju vidējo vērtību Īi summa attiecīgajā produktu grupā.

7. pants

1. Komisija katru gadu aprēķina robežvērtības, ko piemēro katram tradicionālajam importētājam nākamajam kvotas periodam, saskaņā ar metodi, kas noteikta 6. panta 2. punktā.

2. Šādas aprēķināšanas veikšanai licencēšanas biroji vēlākais līdz kvotas perioda n 31. martam iesniedz Komisijai kopsavilkumu par attiecīgā produkta faktiskajiem importa rādītājiem kvotas periodā n–1, kas licencēšanas birojiem paziņoti saskaņā ar 11. panta 1. punktu. Šādu kopsavilkumu iesniedz elektroniski tabulrēķinu formātā saskaņā ar paraugu IV pielikumā.

3. Komisija līdz kvotas perioda n 30. aprīlim informē licencēšanas birojus par atjauninātajām robežvērtībām, kas izriet no aprēķiniem, kuri veikti saskaņā ar 6. panta 2. punktu.

3. NODAĻA

UZŅĒMĒJDARBĪBAS TURPINĀŠANA

8. pants

1. Ja importētājs, kas pieprasa tradicionālā importētāja statusu saskaņā ar Protokola 5. panta 4. punktu (turpmāk “pieteikuma iesniedzējs”), nesniedz pietiekamus pierādījumus, ka tas ir tā pati fiziskā vai juridiskā persona, kura importējusi attiecīgos produktus noteiktajā pārskata periodā saskaņā ar 17. panta 2. punktu (turpmāk “priekšgājējs”), tas sniedz licencēšanas birojam pierādījumus, kas vajadzīgi, lai apliecinātu, ka tas turpina priekšgājēja uzņēmējdarbību.

2. Uzskata, ka 1. punktā minētā uzņēmējdarbības turpināšana notiek, ja:

a) pieteikuma iesniedzēju un priekšgājēju kontrolē tā pati juridiskā persona Padomes Regulas (EK) Nr. 139/2004 (3) nozīmē; vai

b) priekšgājēja ekonomiskā darbība saistībā ar attiecīgajiem produktiem ir juridiski nodota pieteikuma iesniedzējam, piemēram, apvienošanās vai iegādes rezultātā Regulas (EK) Nr. 139/2004 nozīmē.

3. Importētājus, kuri nesniedz pierādījumus par uzņēmējdarbības turpināšanu, uzskata par jauniem importētājiem.

9. pants

Ja importētājs pieprasa tradicionālā importētāja statusu saskaņā ar Protokola 5. panta 3. punktu, 8. panta noteikumus piemēro mutatis mutandis.

4. NODAĻA

PIETEIKUMI KVOTAS ATĻAUJU SAŅEMŠANAI

10. pants

1. Pieteikumus kvotas atļauju saņemšanai iesniedz saskaņā ar II pielikuma paraugu. Ja pieteikumā sniegto informāciju uzskata par neatbilstošu, licencēšanas birojs drīkst pieprasīt pieteikuma iesniedzējam sīkāku informāciju.

2. Kvotas atļaujas piešķir saskaņā ar prasību, ka attiecīgos produktus pārstrādā Savienības muitas teritorijā, kas piešķir Savienības izcelsmi saskaņā ar Padomes Regulas (EEK) Nr. 2913/92 (4) 24. pantu.

3. Kvotas atļauju pieteikumiem pievieno pieteikuma iesniedzēja ar zvērestu apliecinātu rakstveida liecību, kurā tas apņemas:

a) nodot attiecīgos produktus paredzētajai pārstrādei gada laikā no datuma, kurā kompetentās muitas iestādes pieņēma tādu muitas deklarāciju par laišanu brīvā apgrozībā, kurā iekļauts precīzs preču apraksts un Taric kodi;

b) kārtot un saglabāt pienācīgu uzskaiti dalībvalstī, kurā tika piešķirta atļauja, kas ļautu licencēšanas birojam veikt pēc tā ieskatiem vajadzīgās pārbaudes, lai nodrošinātu to, ka preces patiešām tiek nodotas paredzētajai pārstrādei; šajā apakšpunktā “uzskaite” ir dati, kas satur visu vajadzīgo informāciju un sīku tehnisko informāciju jebkādā datu nesējā, kas ļauj licencēšanas birojiem pārraudzīt un pārbaudīt darbību;

c) ļaut licencēšanas birojam tam pieņemamā veidā izsekot attiecīgajiem produktiem visā to pārstrādes laikā attiecīgā uzņēmuma telpās;

d) paziņot licencēšanas birojam par visiem apstākļiem, kuri var ietekmēt atļauju.

4. Ja attiecīgos produktus pārved, pieteikuma iesniedzējs sniedz pietiekamus pierādījumus par to, ka saskaņā ar 3. punkta a) apakšpunktu tie tiek nodoti paredzētajai pārstrādei.

5. Piemēro Komisijas Regulas (EEK) Nr. 2454/93 (5) 308.d pantu.

6. Ja importētājs vai jebkura fiziska vai juridiska persona, kurai importētājs turpmāk nodod šādus produktus, neievēro šā panta 3. punktā minētās saistības, saskaņā ar 13. pantu uzskata, ka tas ir līdzvērtīgi neizmantotajām kvotas atļaujām par produktu attiecīgo daudzumu.

7. Komisija publicē licencēšanas biroju sarakstu Eiropas Savienības Oficiālajā Vēstnesī un atjaunina to pēc vajadzības.

5. NODAĻA

FAKTISKO IMPORTA RĀDĪTĀJU APLIECINĀJUMS

11. pants

1. Vēlākais 15 kalendārajās dienās pēc katra trešā mēneša beigām importētāji informē licencēšanas biroju dalībvalstī, kurā tie saņēma kvotas atļauju, par attiecīgo produktu faktisko importu šajā dalībvalstī, kas noticis pēdējos trijos mēnešos. Šajā nolūkā importētājs iesniedz licencēšanas birojam muitas deklarāciju eksemplāru par attiecīgo importu.

2. Ja muitas deklarācijā uzskaitīto daudzumu mēra bez mizas, bet kvotas atļaujas veidlapas 9. pozīcijā minētais daudzums ir ar mizu, importētājs – papildus 1. punktā paredzētajai informācijai un tajā pašā termiņā – iesniedz licencēšanas birojam pareizos importētos daudzumus par katru muitas deklarāciju, kurā ņem vērā mizu. Pareizos daudzumus nosaka, piemērojot korekcijas koeficientus, kas norādīti III pielikumā.

6. NODAĻA

NEIZMANTOTĀS KVOTAS ATĻAUJAS

12. pants

1. Ja kvotas atļauju neizmanto sešos mēnešos pēc tās izdošanas, importētājs to atdod licencēšanas birojam vai paziņo licencēšanas birojam par nodomu to izmantot atlikušajā kvotas periodā. Ja kvotas atļauja ir izdota pirms kvotas perioda sākuma saskaņā ar Protokola 4. pantu, šo sešu mēnešu termiņu skaita no kvotas periodam atbilstošā gada 1. janvāra.

2. Licencēšanas biroji nekavējoties informē Komisiju par visām kvotas atļaujām, ko importētāji atdevuši saskaņā ar 1. punktu. Tradicionālo importētāju robežvērtību bilanci, kas pieejamas attiecīgajai produktu grupai, koriģē par attiecīgo daudzumu.

13. pants

1. Ja tradicionālo importētāju attiecīgo produktu faktiskie importa daudzumi kvotas periodā n–1 ir mazāki par 85 % no daudzumiem, ko aptver visas kvotas atļaujas, kuras piešķirtas šādam importētājam tajā pašā kvotas periodā, importētāja importa robežvērtības abām produktu grupām kvotas periodā n+1 samazina par tādu daudzumu, kas ir proporcionāls faktiskā importa trūkstošiem daudzumiem.

2. Samazinājumu, kas minēts 1. punktā, aprēķina šādi:

ri = (0,85 * ΣΑi – Ii)/ΣΑi

kur:

“ri” ir samazinājums, ko piemēro importētāja i importa robežvērtībām abām produktu grupām kvotas periodā n+1;

“ΣΑi” ir to kvotas atļauju summa, kas piešķirtas tradicionālajam importētājam i kvotas periodā n–1;

“Ii” ir importētāja i attiecīgo produktu faktiskie importa rādītāji kvotas periodā n–1.

14. pants

1. Ja kvotas atļauja, kas saskaņā ar 12. pantu nav atdota sešos mēnešos no tās izdošanas, līdz kvotas perioda n–1 beigām paliek neizmantota, importētāja importa robežvērtības abām produktu grupām kvotas periodā n+1 samazina divkārt par daudzumu, kas ir proporcionāls neizmantotās kvotas atļaujas apjomam.

2. Samazinājumu, kas minēts 1. punktā, aprēķina šādi:

Ri = 2 * (ΣUi/ΣΑi)

kur:

“Ri” ir samazinājums, ko piemēro importētāja i importa robežvērtībai abām produktu grupām kvotas periodā n+1;

“ΣUi” ir to neizmantoto kvotas atļauju summa, kas piešķirtas importētājam i kvotas periodā n–1;

“ΣΑi” ir to kvotas atļauju summa, kas piešķirtas importētājam i abām produktu grupām kvotas periodā n–1.

15. pants

Ja importa robežvērtību samazinājuma nosacījumi, kas paredzēti 13. un 14. pantā, tiek izpildīti vienlaikus, piemēro tikai lielāko samazināju (Ri vai ri).

7. NODAĻA

PĀREJAS PASĀKUMI PIRMAJIEM TRIJIEM KVOTAS PERIODIEM

16. pants

1. Šīs regulas 4. pantā izklāstīto piešķiršanas metodi piemēro visam pirmajam šīs regulas piemērošanas kvotas periodam. Šajā kvotas periodā nepiemēro 6. nodaļas noteikumus.

2. Šīs regulas 17. līdz 19. pantu piemēro šīs regulas piemērošanas pirmajos trijos kvotas periodos.

17. pants

1. Protokola 5. panta 4. punktā paredzētais pārskata periods ir – pēc ražotāja izvēles – 2004. gads, 2007. gads vai šo abu gadu kombinācija.

2. Importētāji, kuri pieprasa tradicionālā importētāja statusu, vēlākais 20 kalendārajās dienās pēc šīs regulas stāšanās spēkā norāda, kuru no trijām 1. punktā minētajām iespējām izmanto, lai saskaņā ar 6. pantu aprēķinātu šo importētāju robežvērtības.

3. Pārskata periodu, kuru saskaņā ar 2. punktu izvēlējies katrs importētājs, piemēro visiem trijiem pirmajiem kvotas periodiem, kuros piemēro šo regulu.

18. pants

1. Importētāji, kuri pieprasa tradicionālā importētāja statusu, vēlākais 20 kalendārajās dienās pēc šīs regulas stāšanās spēkā informē tās/to dalībvalsts(-u) licencēšanas biroju(-us), no kuras(-ām) tie grasās pieprasīt kvotas atļaujas, par attiecīgo produktu faktiskajiem importa rādītājiem šajā(-ās) dalībvalstī(-īs) pārskata periodā, kas izvēlēts saskaņā ar 17. panta 2. punktu. Lai pamatotu apgalvojumus par šādiem faktiskajiem importa rādītājiem, importētājs iesniedz licencēšanas birojam muitas deklarāciju eksemplāru par attiecīgo importu.

2. Licencēšanas biroji vēlākais 35 kalendārajās dienās pēc šīs regulas stāšanās spēkā iesniedz Komisijai kopsavilkumu par attiecīgo produktu faktiskajiem importa rādītājiem, kas tiem paziņoti saskaņā ar šā panta 1. punktu. Šādu kopsavilkumu iesniedz elektroniski tabulrēķinu formātā saskaņā ar paraugu V pielikumā.

19. pants

1. Ja saskaņā ar 17. panta 2. punktu ir izvēlēts viens gads, 6. panta 2. punktā minētais mainīgais Īi attiecas uz importētāja produktu grupas faktiskajiem importa rādītājiem šādā gadā.

2. Ja saskaņā ar 17. panta 2. punktu ir izvēlēta 2004. un 2007. gada kombinācija, 6. panta 2. punktā minētais mainīgais Īi attiecas uz importētāja produktu grupas faktiskajiem importa rādītājiem 2004. un 2007. gadā, ko aprēķina šādi:

[(faktiskie importa rādītāji 2004. gadā) + (faktiskie importa rādītāji 2007. gadā)]/2.

3. Komisija vēlākais 65 kalendārajās dienās pēc šīs regulas stāšanās spēkā informē licencēšanas birojus par robežvērtībām, kas izriet no aprēķiniem, kuri veikti saskaņā ar 6. panta 2. punktu.

4. Ja līdz Nolīguma un Protokola provizoriskajai piemērošanai 6. pantā minētās robežvērtības vēl nav aprēķinātas, tarifa kvotas pēc produktu grupas piešķir visiem importētājiem saskaņā ar piešķiršanas procedūru, kas minēta 3. panta b) punktā, līdz Komisija ir paziņojusi licencēšanas birojiem, ka robežvērtības ir noteiktas un 3. panta b) punktā minētā piešķiršanas procedūra ir izbeigta. Šā punkta nolūkos katram importētājam piešķir maksimāli 2,5 % tarifa kvotas katrai produktu grupai.

8. NODAĻA

20. pants

Šī regula stājas spēkā dienā, kad to publicē Eiropas Savienības Oficiālajā Vēstnesī.

Tā zaudē spēku dienā, kurā Protokolu beidz provizoriski piemērot.

Šī regula uzliek saistības kopumā un ir tieši piemērojama visās dalībvalstīs. Briselē, 2012. gada 12. jūnijā Komisijas vārdā – priekšsēdētājs José Manuel BARROSO

(1) OV L 57, 29.2.2012., 1. lpp.

(2) Kā pašreiz noteikts Komisijas Regulā (ES) Nr. 1006/2011 (OV L 282, 28.10.2011., 1. lpp.).

(3) OV L 24, 29.1.2004., 1. lpp.

(4) OV L 302, 19.10.1992., 1. lpp.

(5) OV L 253, 11.10.1993., 1. lpp.

I PIELIKUMS Atbilstošie tarifa kodi, kurus piemēro Krievijas Federācijā un kuri atbilst KN un Taric kodiem (sal. šīs regulas 2. pantu) KN kods Taric kods Krievijas tarifa kods Pilnais apraksts 1. ex 4403 20 11 10 4403 20 110 1 Parastās egles (Picea abies Karst.) vai Eiropas baltegles (Abies alba Mill.) kokmateriāli diametrā ne mazāk kā 15 cm, bet ne vairāk kā 24 cm, kuru garums ir vismaz 1,0 m ex 4403 20 19 10 2. ex 4403 20 11 10 4403 20 110 2 Parastās egles (Picea abies Karst.) vai Eiropas baltegles (Abies alba Mill.) kokmateriāli diametrā vairāk par 24 cm, kuru garums ir vismaz 1,0 m ex 4403 20 19 10 3. ex 4403 20 19 10 4403 20 190 1 Parastās egles (Picea abies Karst.) vai Eiropas baltegles (Abies alba Mill.) neapstrādāti kokmateriāli, arī bez mizas vai aplievas, vai četrskaldņu brusas, diametrā mazāk par 15 cm 4. ex 4403 20 19 10 4403 20 190 9 Citi parastās egles (Picea abies Karst.) vai Eiropas baltegles (Abies alba Mill.) kokmateriāli 5. ex 4403 20 31 10 4403 20 310 1 Meža priedes (Pinus sylvestris L.) kokmateriāli diametrā ne mazāk kā 15 cm, bet ne vairāk kā 24 cm, kuru garums ir vismaz 1,0 m ex 4403 20 39 10 6. ex 4403 20 31 10 4403 20 310 2 Meža priedes (Pinus sylvestris L.) kokmateriāli diametrā vairāk par 24 cm, kuru garums ir vismaz 1,0 m ex 4403 20 39 10 7. ex 4403 20 39 10 4403 20 390 1 Meža priedes (Pinus sylvestris L.) neapstrādāti kokmateriāli, arī bez mizas vai aplievas, vai četrskaldņu brusas, diametrā mazāk par 15 cm 8. ex 4403 20 39 10 4403 20 390 9 Citi meža priedes (Pinus sylvestris L.) kokmateriāli

II PIELIKUMS Pieteikuma paraugs kvotas atļaujai (sal. šīs regulas 10. panta 1. punktu) Pielikums pieteikuma paraugam kvotas atļaujai – ar zvērestu apliecināta rakstveida liecība saskaņā ar šīs regulas 10. panta 3. punktu Ar zvērestu apliecināta rakstveida liecība … (deklarētāja vārds un uzvārds) ar zvērestu apliecināta rakstveida liecība Es, apakšā parakstījies, ar šo paziņoju: saistībā ar manu (DD/MM/GGGG) pieteikumu kvotas atļaujai es apņemos: 1) nodot attiecīgos produktus paredzētajai pārstrādei gada laikā no datuma, kurā kompetentās muitas iestādes pieņēma tādu muitas deklarāciju par laišanu brīvā apgrozībā, kurā iekļauts precīzs preču apraksts un Taric kodi; 2) kārtot un saglabāt uzskaiti dalībvalstī, kurā tika piešķirta atļauja, kas ļautu licencēšanas birojam veikt pēc tā ieskatiem vajadzīgās pārbaudes, lai nodrošinātu to, ka preces patiešām tiek nodotas paredzētajai pārstrādei; 3) ļaut licencēšanas birojam tam pieņemamā veidā izsekot attiecīgajiem produktiem visā to pārstrādes laikā attiecīgā uzņēmuma telpās; 4) paziņot licencēšanas birojam par visiem apstākļiem, kuri var ietekmēt atļaujas izsniegšanu. Es, apakšā parakstījies, apliecinu, ka šajā ar zvērestu apliecinātajā rakstveida liecībā sniegtās ziņas, ciktāl man zināms, ir patiesas un pareizas. Vieta/datums Paraksts

III PIELIKUMS Korekcijas koeficienti saskaņā ar šīs regulas 11. panta 2. punktu Korekcijas koeficientus saskaņā ar šīs regulas 11. panta 2. punktu nosaka šādi: KN kods Korekcijas koeficients 4403 20 11 0,90 4403 20 19 0,88 4403 20 31 0,88 4403 20 39 0,87

IV PIELIKUMS Faktisko importa rādītāju kopsavilkums saskaņā ar šīs regulas 7. panta 2. punktu un saistībā ar 11. panta 1. punktu Importējošā uzņēmuma nosaukums Importējošā uzņēmuma PVN Nr. Egles faktiskie importa rādītāji (KN koda 4403 20 11 un 4403 20 19 Σ), ko izsaka m3 kvotas periodā n–1 (…–…) Priedes faktiskie importa rādītāji (KN koda 4403 20 31 un 4403 20 39 Σ), ko izsaka m3 kvotas periodā n–1 (…–…)